
Selamun alejkum draga braćo u vjeri! Interesuje me jedno pitanje oko kojeg sam skoro imao diskusiju a ono glasi da li se klanja džuma *[namaz](https://pitajucene.com/search/Namaz/questions/ "Pretraži pitanja o namazu")* ako bajram pada u petak. Da vas Uzvišeni ALLAH nagradi svakim dobrom.


* 
* 
* 
* 
* 
* 
* 

 

Klanjanje džume i bajrama kada se poklope u istom danu Pitanje:
===============================================================

 

Alejkumusselam!


Kada se desi da bajram bude u petak klanja se i bajram *[namaz](https://pitajucene.com/search/Namaz/questions/ "Pretraži pitanja o namazu")* i džuma s tim da ljudi imaju olakšicu, oni koji klanjaju bajram ne moraju klanjati džumu, a oni koji ne klanjaju bajram obavezni su klanjati džumu osim ako se svi dogovore da će klanjati ili bajram ili džumu.


Dokaz za ovo je ono što se prenosi od Zejd ibn Erkama, radijallahu anhu, da je pitao Muaviju, radijallahu anhu, da li je doživio sa Poslanikom, sallallahu alejhi ve sellem, da bajram bude u petak? A on je odgovorio: “Da, klanjao je bajram u početku dana a zatim dao olakšicu u klanjanju džume rekavši: “Onaj ko hoće da klanja džumu neka klanja”. *[Hadis](https://pitajucene.com/search/Hadis/questions/ "Pretraži pitanja o hadisima")* bilježe Ebu Davud, Ibn Madže i Ahmed. Vjerodostojnim ga ocjenjuje Alijj ibn Medinij, mada u njegovom senedu ima ravija Ijjas ibn Ebi Remle koji je medžhul (nije poznata njegova pouzdanost).


Takođe, prenosi se od Ebu Hurejre, radijalllahu anhu, da je *[Poslanik](https://pitajucene.com/search/poslanik/questions/ "Pretraži pitanja o poslanicima")*, sallallahu alejhi ve sellem, rekao: “U ovom vašem danu sastavila su se dva vaša ‘ida (praznika – petak i bajram), pa ko hoće dovoljan mu je bajram umjesto džume a mi ćemo klanjati džumu”. Bilježi ga Ebu Davud i Ibn Madže, a u njegovom senedu je Bekije ibn El-Velid, a on je slab osim kad prenosi od trojice Abdullaha, a imam Ahmed i Darekutni hadis ocjenjuju kao mursel (što znači da je hadis slab).


Takođe, bilježe Ebu Davud i Nesai da je se u vrijeme hilafeta Abdullaha ibn Zubejra, radijallahu anhuma, desilo da su se poklopili petak i ramazanski bajram, pa je Abdullah ibn Zubejr malo kasnije klanjao bajram a nije klanjao sa ljudima džumu. Pa je upitan Ibn Abbas, radijallahu anhuma, o njegovom postupku a on je rekao: “Uradio je po sunnetu”. Ve billahi tevfik.


Odgovorio na pitanje: dr.Zijad Ljakić  

Preuzeto sa stranice: <http://www.n-um.com>


